CELEX: 
Language: mt
Date: 2021-10-29 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta d-Direttiva 2014/53/UE tal-Parlament Ewropew u tal-Kunsill fir-rigward tal-applikazzjoni tar-rekwiżiti essenzjali fil-punti (d), (e) u (f) tal-Artikolu 3(3) ta’ dik id-Direttiva

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Għadd kbir ta’ tagħmir tar-radju jintuża kuljum, mhux biss minn konsumaturi adulti jew minn utenti professjonali, iżda wkoll minn utenti vulnerabbli bħat-tfal. 
            
            
               Minn naħa, il-Parlament Ewropew u l-Kunsill esprimew ripetutament il-ħtieġa li tissaħħaħ iċ-Ċibersigurtà fl-UE
                  1
               , filwaqt li jirrikonoxxu l-importanza dejjem akbar tat-tagħmir tar-radju konness, inklużi l-magni, is-sensuri u n-networks li jifformaw l-Internet tal-Oġġetti (IoT) u t-tħassib relatat mas-sigurtà. Il-qafas tal-UE huwa magħmul minn diversi biċċiet ta’ leġiżlazzjoni
                  2
                li jkopru aspetti marbuta maċ-ċibersigurtà jew uħud mill-elementi tagħha. Meta jiġu indirizzati ċerti kwistjonijiet taċ-ċibersigurtà, atturi/partijiet ikkonċernati differenti jista’ jkollhom obbligi speċifiċi biex jikkontribwixxu għall-iżgurar li l-ekosistema kollha tibqa’ sigura. Pereżempju, jenħtieġ li l-operaturi tan-network u l-fornituri tas-servizzi jiżguraw li s-sistemi u l-pjattaformi tagħhom ikunu siguri, jenħtieġ li l-manifatturi tat-tagħmir jiżguraw li dan ikun iddisinjat b’tali mod li jitqiesu l-prinċipji tas-sigurtà, jenħtieġ li l-utenti jkunu konxji tar-riskji li jwettqu ċerti operazzjonijiet u tal-ħtieġa li jwettqu l-aġġornamenti meħtieġa tat-tagħmir li jużaw, filwaqt li l-Istati Membri jistgħu jistabbilixxu l-prijoritajiet. Iċ-ċibersigurtà tal-ekosistema kollha tiġi żgurata biss jekk il-komponenti kollha tagħha jkunu ċibersiguri. 
            
            
               Min-naħa l-oħra, f’Diċembru 2016, il-Kunsill Norveġiż tal-Konsumaturi kien ivvaluta l-karatteristiċi tekniċi ta’ ġugarelli magħżula konnessi bir-radju
                  3
               . Is-sejbiet tiegħu jindikaw nuqqas possibbli fil-protezzjoni tad-drittijiet tat-tfal għall-privatezza, għall-protezzjoni tad-data personali u għas-sigurtà. Bis-saħħa ta’ speakers, mikrofoni u sensuri oħrajn integrati, il-ġugarelli interkonnessi huma minnhom infushom “intelliġenti” u jistgħu, pereżempju, jinterpretaw id-diskors, li jagħmilhom kapaċi jinteraġixxu mat-tfal. Dawn jistgħu wkoll jirreġistraw mhux biss ritratti, vidjos, data ta’ ġeolokalizzazzjoni, data marbuta mal-esperjenza tal-logħob, iżda wkoll ir-rata tat-taħbit tal-qalb, id-drawwiet tal-irqad jew data bijometrika oħra. Ir-rapport juri wkoll li wħud minn dawn il-ġugarelli jistgħu wkoll jirreklamaw prodotti meta jinteraġixxu mat-tfal, prattika li tista’ ma tkunx konformi mat-trasparenza mistennija ta’ dawn it-tipi ta’ prodotti. Għal din ir-raġuni, l-eżitu tiegħu wassal biex l-Assoċjazzjonijiet Ewropej tal-Konsumaturi
                  4
                jitolbu li tittieħed azzjoni.
            
            
               Il-ġugarelli huma biss parti minn settur usa’, li fih riskji simili. Id-Direttiva 2009/48/KE tistabbilixxi rekwiżiti tas-sikurezza li l-ġugarelli koperti mill-kamp ta’ applikazzjoni ta’ dik id-Direttiva għandhom jissodisfaw qabel ma jkunu jistgħu jiġu kkummerċjalizzati fl-Unjoni. Madankollu, ir-rekwiżiti stabbiliti f’dik id-Direttiva ma jinkludux, pereżempju, rekwiżiti li jiżguraw il-protezzjoni tad-data personali u l-privatezza jew il-protezzjoni minn frodi. 
            
            
               L-apparati intelliġenti, il-kameras intelliġenti u għadd ta’ tagħmir tar-radju konness ieħor bħal telefons ċellulari, laptops, dongles, sistemi ta’ allarm u sistemi ta’ awtomatizzazzjoni tad-djar huma wkoll eżempji ta’ tagħmir f’riskju ta’ hacking u ta’ kwistjonijiet ta’ privatezza meta jkunu konnessi mal-internet. Barra minn hekk, it-tagħmir tar-radju li jintlibes (eż. ċrieket, faxex tal-polz, klipps tal-bwiet, kuffji tal-widnejn, fitness trackers, eċċ.) jista’ jimmonitorja u jirreġistra għadd ta’ data sensittiva tal-utent maż-żmien (eż. il-pożizzjoni, it-temperatura, il-pressjoni tad-demm, ir-rata tat-taħbit tal-qalb) u jerġa’ jittrażmettiha, mhux biss fuq l-internet, iżda wkoll permezz ta’ teknoloġiji mhux siguri ta’ komunikazzjoni b’medda qasira. Id-Direttiva dwar it-Tagħmir tar-Radju 2014/53/UE
                  5
                (RED) tistabbilixxi qafas regolatorju għat-tqegħid ta’ tagħmir tar-radju fis-Suq Uniku. Dan jikkonċerna l-kundizzjonijiet obbligatorji ta’ aċċess għas-suq tat-tagħmir tar-radju. Id-Direttiva RED tkopri t-tagħmir elettriku u elettroniku li jista’ juża l-ispettru tar-radju għal finijiet ta’ komunikazzjoni u/jew determinazzjoni tar-radju. L-Istati Membri (SM), permezz tal-awtoritajiet nazzjonali ta’ sorveljanza tas-suq tagħhom, għandhom jieħdu miżuri korrettivi fuq it-tagħmir tar-radju mhux konformi. 
            
            
               L-Artikolu 3 tad-Direttiva RED jistabbilixxi r-rekwiżiti essenzjali li t-tagħmir tar-radju mqiegħed fis-suq tal-Unjoni għandu jkun konformi mal-Artikolu 3(1)(a), li jistabbilixxi r-rekwiżit essenzjali b’rabta mas-saħħa u s-sikurezza, mal-Artikolu 3(1)(b), li jistabbilixxi r-rekwiżiti essenzjali b’rabta mal-kompatibbiltà elettromanjetika u mal-Artikolu 3(2), li jistabbilixxi r-rekwiżiti essenzjali b’rabta mal-użu effettiv u effiċjenti tal-ispettru tar-radju. Barra minn hekk, l-Artikolu 3(3) jipprevedi rekwiżiti essenzjali addizzjonali, li japplikaw għal dawk il-kategoriji jew il-klassijiet ta’ tagħmir tar-radju speċifikati f’att(i) delegat(i) relatat(i) tal-Kummissjoni. 
            
            
               Id-Direttiva RED tagħti s-setgħa lill-Kummissjoni biex tadotta atti delegati sabiex tagħmel applikabbli kwalunkwe wieħed mir-rekwiżiti essenzjali stabbiliti fl-Artikolu 3(3) tad-Direttiva RED, billi tispeċifika kull wieħed minn dawk ir-rekwiżiti li għandhom jikkonċernaw il-kategoriji jew il-klassijiet tat-tagħmir tar-radju. It-tliet punti tat-tieni subparagrafu tal-Artikolu 3(3) huma rilevanti għal din l-inizjattiva: 
            
            
               ·3(3)(d), biex tiġi żgurata l-protezzjoni tan-network;
            
            
               ·3(3)(e), biex jiġu żgurati salvagwardji għall-protezzjoni tad-data personali u l-privatezza,
            
            
               ·3(3)(f), biex tiġi żgurata l-protezzjoni mill-frodi. 
            
            
               Madankollu, l-għan mhuwiex li jiġu prodotti regoli addizzjonali jew li jikkoinċidu mal-leġiżlazzjoni eżistenti, iżda li jiġi żgurat li l-prinċipji eżistenti, fejn applikabbli, jiġu ttrasformati f’rekwiżiti speċifiċi għall-manifattura ta’ prodotti li għandhom jitqiegħdu fis-suq tal-Unjoni b’ċertu grad ta’ infurzar jew verifikabbiltà. Huwa importanti li tiġi żgurata l-komplementarjetà mal-qafas eżistenti tal-UE. F’dan ir-rigward, it-tagħmir tar-radju, il-prodotti jew il-komponenti, li għalihom japplikaw ir-Regolamenti (UE) 2019/2144
                  6
                 u (UE) 2018/1139
                  7
                jew id-Direttiva (UE) 2019/520
                  8
               , jenħtieġ li ma jaqgħux fil-kategoriji jew fil-klassijiet ta’ tagħmir tar-radju li jenħtieġ li jkunu konformi mar-rekwiżiti essenzjali stabbiliti fil-punti (e) u (f) tal-Artikolu 3(3) tad-Direttiva 2014/53/UE. 
            
            
               Fir-rigward tal-protezzjoni tad-data, il-leġiżlazzjoni tal-Unjoni dwar id-data personali u l-protezzjoni tal-privatezza, bħar-Regolament (UE) 2016/679 tal-Parlament Ewropew u tal-Kunsill
                  9
                u d-Direttiva 2002/58/KE tal-Parlament Ewropew u tal-Kunsill
                  10
               , tirregola l-ipproċessar tad-data personali u l-protezzjoni tal-privatezza, iżda ma tirregolax it-tqegħid fis-suq tal-Unjoni ta’ tagħmir tar-radju. 
            
            
               L-objettiv ewlieni ta’ din l-inizjattiva huwa li tikkontribwixxi għat-tisħiħ tal-“ekosistema ta’ fiduċja” li tirriżulta mis-sinerġiji tal-biċċiet kollha relatati tad-dritt tal-Unjoni dwar il-protezzjoni tan-networks, il-privatezza u l-ġlieda kontra l-frodi, li huma spjegati aħjar fil-Valutazzjoni tal-Impatt ta’ akkumpanjament. Imbagħad, jenħtieġ li din l-inizjattiva tippermetti fis-suq tal-UE biss it-tagħmir tar-radju li jkun sigur biżżejjed. Bil-ħsieb tal-objettivi ġenerali, l-inizjattiva għandha l-għan li ssaħħaħ ir-rispett ta’ ċerti drittijiet fundamentali (eż. il-privatezza) u li tappoġġa l-objettivi ta’ politika stabbiliti f’biċċiet oħrajn tad-dritt tal-Unjoni li ma jippermettux l-infurzar tas-suq. Hija meħtieġa wkoll azzjoni f’waqtha, minħabba l-firxa tar-riskji u meta jitqies li applikabbiltà fil-pront ikollha impatt pożittiv fuq l-objettivi ta’ politika eżistenti tal-UE. Il-possibbiltà li jintużaw is-setgħat eżistenti li diġà kienu ngħataw lill-Kummissjoni se tippermettilha li taġixxi, fir-rigward tal-qafas eżistenti u mingħajr il-ħtieġa ta’ leġiżlazzjoni addizzjonali speċifika. Sabiex jiġu indirizzati l-problemi rigward il-prodotti li ma għandhomx karatteristiċi ta’ sigurtà, objettiv speċifiku huwa li l-awtoritajiet tas-sorveljanza tas-suq jiġu pprovduti b’għodda ta’ infurzar li tippermettilhom jieħdu azzjoni korrettiva. Objettiv ieħor huwa li jiġi żgurat suq uniku għall-prodotti kkonċernati, li ma jkunx imxekkel minn regolamenti lokali jew nazzjonali diverġenti li jżidu l-piżijiet amministrattivi, b’mod partikolari għall-kumpaniji iżgħar. Objettiv finali huwa li jiġu stabbiliti kondizzjonijiet ekwivalenti ta’ kompetizzjoni permezz ta’ regoli ċari u proporzjonati li jiġu infurzati b’mod effettiv u uniformi madwar l-UE.
            
            
               Il-ħtieġa għal regoli tas-Suq Intern li jinkludu salvagwardji kontra prodotti u servizzi mhux siguri hija enfasizzata fil-Komunikazzjoni Konġunta tal-Kummissjoni u tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà tas-16 ta’ Diċembru 2020 dwar l-Istrateġija taċ-Ċibersigurtà tal-UE għad-Deċennju Diġitali
                  11
               .
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-istrateġija ta’ konsultazzjoni għal din l-inizjattiva qieset l-aspetti relatati kollha possibbli, anki f’termini tal-impatti għas-soċjetà (eż. il-konsumaturi u l-operaturi ekonomiċi), l-Awtoritajiet nazzjonali, il-kundizzjonijiet komuni tal-aċċess għas-suq u l-implimentazzjoni ta’, jew is-sinerġiji ma’, biċċiet addizzjonali tal-leġiżlazzjoni tal-UE. Ir-rispons ipprovdut mill-partijiet ikkonċernati ntuża flimkien mal-evidenza miksuba permezz ta’ sorsi oħrajn ta’ riċerka (eż. riċerka bbażata biss fuq id-dokumentazzjoni). 
            
            
               Il-partijiet ikkonċernati rilevanti kienu: l-Awtoritajiet pubbliċi inkarigati mill-ipproċessar tad-data, mill-frodi u/jew mit-tagħmir tar-radju, l-assoċjazzjonijiet tal-operaturi ekonomiċi, l-operaturi ekonomiċi uniċi, l-organizzazzjonijiet tal-konsumaturi, iċ-ċittadini, l-istituzzjonijiet akkademiċi/ta’ riċerka u l-organizzazzjonijiet mhux governattivi rilevanti, il-korpi nnotifikati, l-organizzazzjonijiet Ewropej tal-istandardizzazzjoni.
            
         
         
            
               Twettqu l-attivitajiet ta’ konsultazzjoni speċifiċi li ġejjin:
            
            
               ·Il-partijiet ikkonċernati interessati kollha setgħu jipprovdu rispons dwar il-valutazzjoni tal-impatt tal-bidu fuq perjodu ta’ erba’ ġimgħat
                  12
               ;
            
            
               ·Tnediet konsultazzjoni pubblika ta’ 12-il ġimgħa fuq il-Portal tal-Kummissjoni għal Regolamentazzjoni Aħjar
                  13
               ;
            
            
               ·Konsultazzjoni mmirata indirizzat speċifikament lill-Istati Membri, lill-operaturi ekonomiċi (assoċjazzjonijiet jew individwali), lill-organizzazzjonijiet tal-konsumaturi, lill-korpi ta’ valutazzjoni tal-konformità, lill-konsumaturi jew lil esperti oħrajn.
            
            
               Il-partijiet ikkonċernati ġew mistiedna wkoll jipparteċipaw fl-istħarriġ immirat, inklużi dawk li ħadu sehem fil-laqgħa tal-Grupp ta’ Esperti dwar it-Tagħmir tar-Radju. Minn dawn, 56 għażlu li jwieġbu billi mlew il-kwestjonarju. Is-56 rispondent ġew minn 20 pajjiż, inklużi 14-il Stat Membru tal-UE. L-akbar numru ta’ tweġibiet (14) ġew mill-Belġju, u kważi kollha kienu korpi li jirrappreżentaw lill-manifatturi jew lill-konsumaturi. Il-Ġermanja kienet it-tieni l-aktar pajjiż irrappreżentat bi 11-il rispondent, li ħafna minnhom kienu manifatturi. Mill-pajjiżi li mhumiex Stati Membri tal-UE, l-Istati Uniti tal-Amerka kienu l-aktar irrappreżentati b’ħames rispondenti, li kienu jinkludu taħlita ta’ manifatturi u korpi tal-industrija. Kien hemm bilanċ fid-daqs tal-organizzazzjonijiet li wieġbu. L-organizzazzjonijiet kbar kienu kollha manifatturi jew amministrazzjonijiet pubbliċi nazzjonali, ħlief għal żewġ korpi ta’ valutazzjoni tal-konformità u università waħda. Ħafna mill-mikroorganizzazzjonijiet kienu assoċjazzjonijiet tal-industrija jew tal-konsumaturi. L-organizzazzjonijiet żgħar u ta’ daqs medju kienu taħlita tat-tipi kollha ta’ organizzazzjoni.
            
            
               Total ta’ 42 rispondent temmew il-konsultazzjoni pubblika miftuħa, li kienet tikkonsisti f’mistoqsijiet miftuħa u magħluqa. Il-profil tal-pajjiż tar-rispondenti kien kif ġej:
            
            
               ·It-42 rispondent ġew minn 14-il Stat Membru tal-UE.
            
            
               ·L-akbar numru ta’ tweġibiet (8) ġew mill-Ġermanja, u minnhom sebgħa kienu ċittadini.
            
            
               ·Sitta kienu mill-Belġju, u kollha kienu korpi rappreżentattivi fil-livell tal-UE (ħames assoċjazzjonijiet ta’ impriżi u assoċjazzjoni waħda tal-konsumaturi).
            
            
               ·Sitta kienu minn Spanja, u minnhom erbgħa kienu awtoritajiet pubbliċi u tnejn kienu kumpaniji.
            
            
               ·L-ebda wieħed mir-rispondenti ma kien jinsab barra mill-UE.
            
            
               Il-profil tat-tipi ta’ rispondent kien kif ġej:
            
            
               ·Mit-42 rispondent, ftit aktar minn nofshom (22) kienu ċittadini.
            
            
               ·Iċ-ċittadini ġew minn 10 Stati Membri tal-UE. 
            
            
               ·Mis-sitt awtoritajiet pubbliċi, erbgħa kienu minn Spanja, waħda mill-Estonja u waħda mill-Irlanda.
            
            
               ·Mis-seba’ assoċjazzjonijiet ta’ impriżi, ħamsa kienu korpi fil-livell tal-UE bbażati fil-Belġju.
            
            
               ·Is-sitt negozji ġew minn ħames pajjiżi differenti. Tlieta kienu mikro, tnejn żgħar u wieħed kbir.
            
            
               ·L-unika organizzazzjoni tal-konsumaturi kienet korp fil-livell tal-UE bbażat fil-Belġju.
            
            
               Il-konsultazzjoni tal-Grupp ta’ Esperti dwar it-Tagħmir tar-Radju (E03587) seħħet fuq dokumenti preliminari li jindirizzaw punti ewlenin tal-att delegat (il-kamp ta’ applikazzjoni, l-Artikoli applikabbli, eċċezzjonijiet, id-data tal-applikabbiltà) fit-18 ta’ Settembru 2020 u fis-17 ta’ Novembru 2020. L-istess Grupp ġie kkonsultat dwar l-abbozz tal-att fl-24 ta’ Frar 2021. Fil-Grupp ta’ Esperti dwar it-Tagħmir tar-Radju jipparteċipaw l-Awtoritajiet tal-Istati Membri tal-UE u tal-Pajjiżi assoċjati, l-Assoċjazzjonijiet tal-Konsumaturi, l-Assoċjazzjonijiet tal-Operaturi Ekonomiċi li jittrattaw id-Direttiva RED, l-Organizzazzjonijiet Ewropej tal-Istandardizzazzjoni. Il-kummenti riċevuti huma disponibbli għall-pubbliku f’CIRCABC
                  14
               , fejn id-diskussjonijiet relatati huma miġbura fil-qosor ukoll fil-minuti tal-laqgħat.
            
            
               Ftit għażliet ta’ politika ġew skartati jew fi stadju bikri, jew inkella matul l-iżvilupp ta’ din l-inizjattiva, għal raġunijiet differenti, kif spjegat hawn taħt:
            
         
         
            
               ·Fi stadju bikri, għażla ta’ politika potenzjali kkunsidrata aktar kienet l-introduzzjoni ta’ biċċa leġiżlazzjoni orizzontali dwar iċ-ċibersigurtà. Bosta manifatturi individwali u l-assoċjazzjonijiet tal-industrija tagħhom ipproponewha bħala l-aħjar għażla ta’ politika li, fil-fehma tagħhom, tevita l-frammentazzjoni tar-riżultati, l-effiċjenza u l-effettività. Madankollu, ġie rrimarkat, pereżempju, f’diskussjonijiet fil-Grupp ta’ Esperti dwar it-Tagħmir tar-Radju, li realistikament, minħabba l-oqfsa ta’ żmien leġiżlattivi li huma meħtieġa għal proċedura ta’ kodeċiżjoni, tali għażla tista’ ma tkunx f’waqtha daqs att delegat wieħed jew aktar skont id-Direttiva RED. 
            
            
               ·Fiż-żmien meta ġiet ippubblikata l-Valutazzjoni tal-Impatt tal-Bidu, l-Att dwar iċ-Ċibersigurtà kien għadu ma ġiex adottat, u b’hekk l-ebda għażla ma setgħet tkun ibbażata fuq din il-biċċa leġiżlazzjoni. Barra minn hekk, l-istabbiliment ta’ skemi ta’ ċertifikazzjoni taċ-ċibersigurtà skont l-att ma joħloq l-ebda obbligu legali fir-rigward tat-tqegħid ta’ prodotti fis-suq. B’hekk, iċ-ċertifikazzjoni taċ-ċibersigurtà tibqa’ attività volontarja u ġiet indirizzata skont l-approċċi volontarji industrijali fil-kuntest tal-għażliet ta’ politika.
            
            
               Fl-aħħar nett, fi stadju aktar tard, jiġifieri wara l-pubblikazzjoni tal-Valutazzjoni tal-Impatt tal-Bidu, ċerti Stati Membri ssuġġerew li l-Artikolu 3(3)(d) jiġi adottat flimkien mal-Artikolu 3(3)(e) u 3(3)(f), filwaqt li nnotaw is-sinerġiji tal-adozzjoni tat-tliet artikoli flimkien. Billi l-Istati Membri u l-assoċjazzjonijiet tal-konsumaturi qiesu l-adozzjoni tal-Artikolu 3(3)(d) bħala komplement għall-għażla 4, għalhekk, ma ġietx ikkunsidrata għażla awtonoma għall-Artikolu 3(3)(d). 
            
            
               Barra minn hekk, biex jiġu indirizzati r-riskji taċ-ċibersigurtà fil-prodotti konnessi u s-servizzi assoċjati kollha u matul iċ-ċiklu tal-ħajja kollu tagħhom, fil-Komunikazzjoni Konġunta ta’ Diċembru 2020 dwar l-“Istrateġija taċ-Ċibersigurtà tal-UE għad-Deċennju Diġitali”
                  15
               , il-Kummissjoni ħabbret li hija se tikkunsidra approċċ komprensiv, inklużi regoli orizzontali ġodda possibbli biex tittejjeb iċ-ċibersigurtà tal-prodotti konnessi u s-servizzi assoċjati kollha mqiegħda fis-Suq Intern. 
            
            
               3. KONSULTAZZJONI PUBBLIKA TAL-ABBOZZ TAL-ATT
            
            
               Wara li ġie diskuss l-abbozz tal-att mal-Grupp ta’ Esperti dwar it-Tagħmir tar-Radju, tnediet konsultazzjoni pubblika
                  16
                formali ta’ erba’ ġimgħat. Il-konsultazzjoni kienet miftuħa għaċ-ċittadini u għall-partijiet ikkonċernati kollha, mingħajr ebda restrizzjoni.
            
            
               L-għadd finali ta’ kontributi riċevuti kien 26. Il-profil tal-pajjiż tar-rispondenti kien kif ġej:
            
            
               ·L-ikbar numru ta’ risponsi (18) waslu mill-Belġju.
            
            
               ·Kontribut wieħed biss intbagħat minn barra l-Unjoni Ewropea (l-Iżvizzera).
            
            
               ·Il-bqija tar-risponsi ġew min-Netherlands (4), mill-Polonja (1), mill-Ġermanja (1) u minn Franza (1).
            
            
               Il-profil tat-tipi ta’ rispondent kien kif ġej:
            
            
               ·Il-maġġoranza tal-kontributi (17) ġew mill-industrija.
            
            
               ·Il-konsumaturi u l-assoċjazzjonijiet mhux governattivi pprovdew tliet risponsi.
            
            
               ·Erba’ ċittadini bagħtu feedback.
            
            
               ·Waslu żewġ kontributi mill-Organizzazzjonijiet Ewropej tal-Istandardizzazzjoni.
            
            
               Wara l-valutazzjoni ta’ dawn il-kontributi, ġie konkluż li mhuwiex meħtieġ li l-abbozz tal-Att jiġi mmodifikat, għar-raġunijiet spjegati hawn taħt:
            
            
               ·Xi kontributi indirizzaw b’mod speċifiku miżuri tekniċi biex jittaffew it-theddidiet għaċ-ċibersigurtà. Madankollu, dan l-Att ma jistabbilix miżuri tekniċi, iżda jistabbilixxi biss rekwiżiti essenzjali. L-opinjonijiet espressi fil-kontributi riċevuti dwar dawn il-kwistjonijiet tekniċi se jitqiesu meta jiġu żviluppati l-istandards armonizzati ta’ sostenn.
            
            
               ·Xi partijiet ikkonċernati qajmu tħassib dwar l-allegata duplikazzjoni tal-obbligi ma’ biċċiet oħra ta’ leġiżlazzjoni tal-UE. Dan l-abbozz ta’ Att jirregola t-tqegħid fis-suq tat-tagħmir fil-kamp ta’ applikazzjoni u l-bqija tal-qafas legali tal-UE ma rregolax dan l-element. Barra minn hekk, l-Att ma għandux il-ħsieb li jirregola xi proċess jew servizz u lanqas xi kwistjonijiet ta’ wara t-tqegħid fis-suq li mhumiex koperti mid-Direttiva dwar it-Tagħmir tar-Radju.
            
            
               ·Assoċjazzjoni waħda tal-industrija indikat li, fil-fehma tagħha, l-Att joħloq ostakli għall-SMEs. Kif indikat fil-valutazzjoni tal-impatt, l-istandards armonizzati li ġejjin se jipprovdu s-soluzzjonijiet tekniċi. L-SMEs se jikkontribwixxu għall-iżvilupp tagħhom.
            
            
               ·Waslu għadd ta’ kummenti dwar il-fehim tal-kategoriji ta’ tagħmir li għalihom se jkunu applikabbli r-rekwiżiti essenzjali. Id-definizzjoni ta’ “apparat konness mal-internet” ġiet diskussa fit-tul fil-grupp ta’ esperti rilevanti. Il-limitazzjoni tal-kamp ta’ applikazzjoni f’termini tal-użu maħsub u mhux ta’ kapaċitajiet tekniċi se timplika li bosta tagħmir ma jkunx kopert mill-Att. Mil-lat tekniku, il-komunikazzjoni fuq l-internet tkun possibbli u l-hackers jistgħu jisfruttaw dawn il-vulnerabbiltajiet. Barra minn hekk, il-kunċett ta’ “network” huwa ċar u jinkludi l-internet.
            
         
         
            
               ·Xi assoċjazzjonijiet tal-industriji wrew tħassib dwar il-prinċipju tan-newtralità teknoloġika, peress li t-tagħmir bil-fili mhuwiex kopert mill-Att. Il-valutazzjoni tal-impatt tikkonferma li l-apparati mingħajr fili jġibu magħhom riskju ogħla f’termini taċ-ċibersigurtà u għalhekk, jenħtieġ li jiġu implimentati miżuri ta’ politika speċifiċi għal dak it-tagħmir tar-radju.
            
            
               ·Assoċjazzjoni tal-industrija indikat li mhux it-tagħmir kollu li jintuża mit-tfal kien kopert mill-Att. F’dan ir-rigward, il-protezzjoni tat-tfal fir-rigward tal-privatezza hija żgurata permezz tal-obbligi imposti fuq il-manifatturi ta’ apparati konnessi mal-internet, ġugarelli u tagħmir għall-kura tat-tfal (l-aħħar tnejn anke jekk ma jkunux kapaċi jikkomunikaw permezz tal-internet). It-tagħmir tar-radju li jintuża mit-tfal huwa ġeneralment inkluż fil-kategoriji msemmija hawn fuq.
            
            
               ·Fl-aħħar nett, il-maġġoranza tal-partijiet ikkonċernati esprimew tħassib dwar il-perjodu tranżizzjonali, li ġie meqjus bħala qasir wisq jew twil wisq. Jitqies li l-perjodu tranżizzjonali ta’ 30 xahar isib il-bilanċ it-tajjeb bejn il-ħtieġa li jittejjeb b’mod urġenti l-livell taċ-ċibersigurtà tat-tagħmir tar-radju fis-suq Ewropew u l-ħtieġa li jingħata żmien raġonevoli lill-manifatturi biex jadattaw il-prodotti tagħhom.
            
            
               4.ELEMENTI ĠURIDIĊI TAL-ATT DELEGAT
            
            
               L-objettiv ta’ dan ir-Regolament delegat huwa li r-rekwiżiti essenzjali stabbiliti fl-Artikolu 3(3)(d), (e) u (f)
                  17
                tad-Direttiva RED, li jindirizzaw l-elementi taċ-ċibersigurtà, isiru applikabbli għal dawk il-kategoriji ta’ tagħmir tar-radju li joħolqu riskji ta’ ċibersigurtà.
            
            
               B’mod aktar speċifiku, dan jistabbilixxi li l-Artikolu 3(3)(d), (e) u (f) tad-Direttiva RED għandu japplika għat-tagħmir tar-radju konness mal-internet, definit fl-Artikolu 1, soġġett għal ċerti esklużjonijiet kif speċifikati fl-att delegat.
            
            
               Barra minn hekk, huwa jistabbilixxi li l-Artikolu 3(3)(e) tad-Direttiva RED għandu japplika għat-tagħmir tar-radju li jintlibes, għall-ġugarelli li huma wkoll tagħmir tar-radju, u għat-tagħmir tar-radju għall-indukrar tat-tfal, kemm jekk konnessi mal-internet kif ukoll jekk le, soġġett għal ċerti esklużjonijiet kif speċifikati tal-att delegat.
            
            
               Ir-Regolament delegat huwa koerenti mal-prinċipji stabbiliti f’biċċiet rilevanti differenti tal-leġiżlazzjoni tal-UE, b’mod partikolari l-leġiżlazzjoni tal-UE fil-qasam taċ-ċibersigurtà.
            
            
               Id-data tal-applikabbiltà tar-Regolament delegat hija ta’ 30 xahar mid-dħul fis-seħħ tiegħu u, għalhekk, ir-Regolament delegat mhux se jaffettwa t-tagħmir tar-radju mqiegħed fis-suq tal-Unjoni qabel dik id-data ta’ applikabbiltà.
            
            
               Ir-Regolament delegat ma għandu l-ebda implikazzjoni għall-baġit tal-UE.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 29.10.2021
            
            
               li jissupplimenta d-Direttiva 2014/53/UE tal-Parlament Ewropew u tal-Kunsill fir-rigward tal-applikazzjoni tar-rekwiżiti essenzjali fil-punti (d), (e) u (f) tal-Artikolu 3(3) ta’ dik id-Direttiva
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2014/53/UE tal-Parlament Ewropew u tal-Kunsill tas-16 ta’ April 2014 dwar l-armonizzazzjoni tal-liġijiet tal-Istati Membri relatati mat-tqegħid fis-suq ta’ tagħmir tar-radju u li tħassar id-Direttiva 1999/5/KE
                  18
               , u b’mod partikolari t-tieni subparagrafu tal-Artikolu 3(3), flimkien mal-punti (d), (e) u (f) tal-ewwel subparagrafu tal-Artikolu 3(3) tagħha,
            
            
               Billi:
            
            
               (1)Il-protezzjoni tan-network jew tal-funzjonament tiegħu mill-ħsara, il-protezzjoni tad-data personali u tal-privatezza tal-utent u tal-abbonat u l-protezzjoni mill-frodi huma elementi li jappoġġaw il-protezzjoni kontra r-riskji ta’ ċibersigurtà.
            
            
               (2)Kif iddikjarat fil-premessa 13 tad-Direttiva 2014/53/UE, il-protezzjoni tad-data personali u tal-privatezza tal-utenti u tal-abbonati tat-tagħmir tar-radju u l-protezzjoni mill-frodi jistgħu jittejbu b’karatteristiċi partikolari tat-tagħmir tar-radju. Għalhekk, skont dik il-premessa, jenħtieġ li, f’każijiet xierqa, it-tagħmir tar-radju jiġi ddisinjat b’tali mod li jappoġġa dawk il-karatteristiċi.
            
         
         
            
               (3)Il-5G se jkollha rwol ewlieni fl-iżvilupp tal-ekonomija u s-soċjetà diġitali tal-Unjoni fis-snin li ġejjin u potenzjalment se taffettwa kważi kull aspett tal-ħajja taċ-ċittadini tal-Unjoni. Id-dokument bit-titolu “Cybersecurity of 5G networks - EU Toolbox of risk mitigating measures”
                  19
                jidentifika sett komuni possibbli ta’ miżuri li kapaċi jtaffu r-riskji ta’ ċibersigurtà ewlenin tan-networks tal-5G u jipprovdi gwida għall-għażla ta’ miżuri li jenħtieġ li jingħataw prijorità fil-pjanijiet ta’ mitigazzjoni fil-livell nazzjonali u f’dak tal-Unjoni. Minbarra dawk il-miżuri, huwa importanti ħafna li jiġi segwit approċċ armonizzat għar-rekwiżiti essenzjali relatati mal-elementi tal-protezzjoni taċ-ċibersigurtà applikabbli għat-tagħmir tar-radju 5G meta jitqiegħed fis-suq tal-Unjoni.
            
            
               (4)Il-livell ta’ sigurtà applikabbli taħt ir-rekwiżiti essenzjali tal-Unjoni stabbiliti fl-Artikolu 3(3)(d), (e) u (f) biex jiġu żgurati l-protezzjoni tan-network, is-salvagwardji għall-protezzjoni tad-data personali u tal-privatezza u l-protezzjoni mill-frodi ma għandux jimmina l-livell għoli ta’ sigurtà mitlub fil-livell nazzjonali għal grilji intelliġenti deċentralizzati fil-qasam tal-enerġija fejn għandhom jintużaw miters intelliġenti soġġetti għal dawk ir-rekwiżiti, u għat-tagħmir tan-network 5G użat mill-fornituri ta’ networks pubbliċi ta’ komunikazzjonijiet elettroniċi u servizzi ta’ komunikazzjonijiet elettroniċi disponibbli għall-pubbliku skont it-tifsira tad-Direttiva (UE) 2018/1972.
            
            
               (5)Ġie espress ukoll ħafna tħassib b’rabta mar-riskji ta’ ċibersigurtà li qed jiżdiedu bħala riżultat tal-użu akbar mill-professjonisti u mill-konsumaturi, inklużi tfal, ta’ tagħmir tar-radju li: (i) huwa stess kapaċi jikkomunika fuq l-internet, irrispettivament minn jekk jikkomunikax direttament jew permezz ta’ kwalunkwe tagħmir ieħor (“tagħmir tar-radju konness mal-internet”), jiġifieri, tali tagħmir konness mal-internet jopera l-protokolli meħtieġa għall-iskambju ta’ data mal-internet direttament jew permezz ta’ tagħmir intermedju; (ii) jista’ jkun jew ġugarell b’funzjoni ta’ radju li jaqa’ wkoll fil-kamp ta’ applikazzjoni tad-Direttiva 2009/48/KE tal-Parlament Ewropew u tal-Kunsill
                  20
               , jew inkella jkun iddisinjat jew maħsub esklużivament għall-indukrar tat-tfal, bħal monitors tat-tfal; jew (iii) ikun iddisinjat jew maħsub, esklużivament jew le, biex jintlibes, jitwaħħal jew jiġi mdendel minn kwalunkwe parti tal-ġisem tal-bniedem (inklużi r-ras, l-għonq, it-tronk, id-dirgħajn, l-idejn, ir-riġlejn u s-saqajn) jew kwalunkwe ħwejjeġ (inkluż xedd tar-ras, xedd tal-idejn u xedd tas-saqajn) li jintlibsu mill-bnedmin, bħal tagħmir tar-radju fil-forma ta’ arloġġ tal-idejn, ċurkett, faxxa tal-polz, kuffja tal-widnejn, earphone jew nuċċali (“tagħmir tar-radju li jintlibes”). 
            
            
               (6)F’dan ir-rigward, kwalunkwe tagħmir tar-radju għall-indukrar tat-tfal, tagħmir tar-radju kopert mid-Direttiva 2009/48/KE jew tagħmir tar-radju li jintlibes, li huwa stess kapaċi jikkomunika fuq l-internet, irrispettivament minn jekk jikkomunikax direttament jew permezz ta’ kwalunkwe tagħmir ieħor, jenħtieġ li jitqies bħala tagħmir tar-radju konness mal-internet. L-impjanti, pereżempju, jenħtieġ li ma jitqisux bħala tagħmir tar-radju li jintlibes, minħabba li dawn ma jintlibsux, ma jitwaħħlux ma’, jew ma jiġux imdendlin minn xi parti tal-ġisem tal-bniedem jew xi ħwejjeġ. Madankollu, jenħtieġ li l-impjanti jitqiesu bħala tagħmir tar-radju konness mal-internet, jekk huma stess ikunu kapaċi jikkomunikaw fuq l-internet, irrispettivament minn jekk jikkomunikawx direttament jew permezz ta’ kwalunkwe tagħmir ieħor.
            
            
               (7)Minħabba t-tħassib li tqajjem minħabba l-fatt li t-tagħmir tar-radju ma jiżgurax protezzjoni kontra elementi tar-riskji ta’ ċibersigurtà, huwa meħtieġ li jsiru applikabbli, għat-tagħmir tar-radju fi ħdan ċerti kategoriji jew klassijiet, ir-rekwiżiti essenzjali tad-Direttiva 2014/53/UE assoċjati mal-protezzjoni minn ħsara lin-network, mal-protezzjoni tad-data personali u tal-privatezza tal-utenti u tal-abbonati u mal-protezzjoni mill-frodi. 
            
            
               (8)Id-Direttiva 2014/53/UE tapplika għal prodotti li jissodisfaw id-definizzjoni ta’ “tagħmir tar-radju” fl-Artikolu 2 ta’ dik id-Direttiva, soġġetti għall-esklużjonijiet speċifiċi speċifikati fl-Artikolu 1(2) u fl-Artikolu 1(3) ta’ dik id-Direttiva. Filwaqt li d-definizzjoni ta’ tagħmir tar-radju fl-Artikolu 2 tad-Direttiva 2014/53/UE tirreferi għal tagħmir li jista’ jikkomunika mal-mewġ tar-radju, l-ebda rekwiżit tad-Direttiva 2014/53/UE ma jagħmel distinzjoni bejn il-funzjonijiet tar-radju u dawk mhux tar-radju tat-tagħmir tar-radju u, għalhekk, l-aspetti u l-partijiet kollha tat-tagħmir jenħtieġ li jkunu konformi mar-rekwiżiti essenzjali previsti f’dan ir-Regolament delegat. 
            
            
               (9)Fir-rigward tal-ħsara lin-network jew lill-funzjonament tiegħu jew l-użu ħażin tar-riżorsi tan-network, id-degradazzjoni inaċċettabbli tas-servizzi tista’ tiġi kkawżata minn tagħmir tar-radju konness mal-internet li ma jiżgurax li n-networks ma ssirilhomx ħsara jew ma jintużawx ħażin. Pereżempju, aggressur jista’ jieħu kontroll assolut tan-network tal-internet b’mod malizzjuż biex jimpedixxi t-traffiku leġittimu tan-network, ifixkel il-konnessjonijiet bejn żewġ prodotti tar-radju, u b’hekk jimpedixxi l-aċċess għal servizz, jimpedixxi lil persuna partikolari milli taċċessa servizz, ifixkel servizz għal sistema jew persuna speċifika jew ifixkel l-informazzjoni. B’hekk, id-degradazzjoni tas-servizzi online tista’ tirriżulta f’attakki ċibernetiċi malizzjużi, li jwasslu għal kostijiet, inkonvenjenzi jew riskji akbar għall-operaturi, għall-fornituri tas-servizzi jew għall-utenti. Għalhekk, il-punt (d) tal-Artikolu 3(3) tad-Direttiva 2014/53/UE, li jirrikjedi li t-tagħmir tar-radju ma jagħmilx ħsara lin-network jew lill-funzjonament tiegħu u lanqas ma juża ħażin ir-riżorsi tan-network, u b’hekk jikkawża degradazzjoni inaċċettabbli tas-servizz, jenħtieġ li japplika għat-tagħmir tar-radju konness mal-internet.
            
            
               (10)Tqajjem ukoll tħassib fir-rigward tal-protezzjoni tad-data personali u tal-privatezza tal-utent u tal-abbonat ta’ tagħmir tar-radju konness mal-internet minħabba l-kapaċità ta’ dak it-tagħmir tar-radju li jirreġistra, jaħżen u jikkondividi l-informazzjoni, jinteraġixxi mal-utent, inklużi t-tfal, meta jkun hemm speakers, mikrofoni u sensuri oħrajn integrati f’dak it-tagħmir tar-radju. Dak it-tħassib jirrigwardja, b’mod partikolari, il-kapaċità ta’ dak it-tagħmir tar-radju li jirreġistra ritratti, filmati, data tal-lokalizzazzjoni, data marbuta mal-esperjenza tal-logħob, kif ukoll ir-rata tat-taħbit tal-qalb, id-drawwiet tal-irqad jew data personali oħra. Pereżempju, il-konfigurazzjonijiet avvanzati tat-tagħmir tar-radju jistgħu jiġu aċċessati permezz ta’ password prestabbilita jekk il-konnessjoni jew id-data ma jkunux kriptati jew jekk ma jkunx hemm fis-seħħ mekkaniżmu ta’ awtentikazzjoni b’saħħtu.
            
            
               (11)B’hekk, huwa importanti li t-tagħmir tar-radju konness mal-internet, li jitqiegħed fis-suq tal-Unjoni, jinkorpora salvagwardji biex jiġi żgurat li d-data personali u l-privatezza jiġu protetti meta jkunu kapaċi jipproċessaw id-data personali definita fl-Artikolu 4(1) tar-Regolament (UE) 2016/679
                  21
                jew id-data definita fil-punti (b) u (c) tal-Artikolu 2 tad-Direttiva 2002/58/KE
                  22
               . Għalhekk, jenħtieġ li l-punt (e) tal-Artikolu 3(3) tad-Direttiva 2014/53/UE japplika għat-tagħmir tar-radju konness mal-internet.
            
            
               (12)Barra minn hekk, fir-rigward tal-protezzjoni tad-data personali u tal-privatezza, it-tagħmir tar-radju għall-indukrar tat-tfal, it-tagħmir tar-radju kopert mid-Direttiva 2009/48/KE u t-tagħmir tar-radju li jintlibes joħolqu riskji għas-sigurtà anki fin-nuqqas ta’ konnessjoni tal-internet. Id-data personali tista’ tiġi interċettata meta dak it-tagħmir tar-radju jarmi jew jirċievi mewġ tar-radju u ma jkollux salvagwardji li jiżguraw il-protezzjoni tad-data personali u tal-privatezza. It-tagħmir tar-radju għall-indukrar tat-tfal, it-tagħmir tar-radju kopert mid-Direttiva 2009/48/KE u t-tagħmir tar-radju li jintlibes jistgħu jimmonitorjaw u jirreġistraw għadd ta’ data sensittiva (personali) tal-utent maż-żmien u jerġgħu jittrażmettuhom permezz ta’ teknoloġiji ta’ komunikazzjoni li jistgħu ma jkunux siguri. Jenħtieġ li t-tagħmir tar-radju għall-indukrar tat-tfal, it-tagħmir tar-radju kopert mid-Direttiva 2009/48/KE u t-tagħmir tar-radju li jintlibes jiżguraw ukoll il-protezzjoni tad-data personali u tal-privatezza, meta jkunu kapaċi jipproċessaw, skont it-tifsira tal-Artikolu 4(2) tar-Regolament (UE) 2016/679, id-data personali, kif definita fl-Artikolu 4(1) tar-Regolament (UE) 2016/679, jew id-data tat-traffiku u d-data tal-lokalizzazzjoni, kif definiti fil-punti (b) u (c) tal-Artikolu 2 tad-Direttiva 2002/58/KE. Għalhekk, jenħtieġ li l-punt (e) tal-Artikolu 3(3) tad-Direttiva 2014/53/UE japplika għal dak it-tagħmir tar-radju.
            
            
               (13)Fir-rigward tal-frodi, l-informazzjoni, inkluża d-data personali, tista’ tinsteraq minn tagħmir tar-radju konness mal-internet, li ma jiżgurawx il-protezzjoni mill-frodi. Tipi speċifiċi ta’ frodi jikkonċernaw it-tagħmir tar-radju konness mal-internet meta dan jintuża biex isiru pagamenti fuq l-internet. Il-kostijiet jistgħu jkunu għoljin u ma jikkonċernawx biss lill-persuna li tkun sofriet il-frodi, iżda wkoll lis-soċjetà kollha kemm hi (pereżempju, il-kost tal-investigazzjoni tal-pulizija, il-kostijiet tas-servizzi għall-vittmi, il-kostijiet tal-provi biex jiġu stabbiliti r-responsabbiltajiet). Għalhekk, huwa meħtieġ li jiġu żgurati tranżazzjonijiet affidabbli u li jiġi minimizzat ir-riskju li jiġi mġarrab telf finanzjarju tal-utenti ta’ tagħmir tar-radju konness mal-internet li jeżegwixxu l-pagament permezz ta’ dak it-tagħmir tar-radju u tar-riċevitur tal-pagament imwettaq permezz ta’ dak it-tagħmir tar-radju.
            
            
               (14)Jenħtieġ li t-tagħmir tar-radju konness mal-internet imqiegħed fis-suq tal-Unjoni jappoġġa l-karatteristiċi biex tiġi żgurata l-protezzjoni mill-frodi meta dawn jippermettu lid-detentur jew lill-utent jittrasferixxi flus, valur monetarju jew munita virtwali kif definiti fil-punt (d) tal-Artikolu 2 tad-Direttiva (UE) 2019/713 tal-Parlament Ewropew u tal-Kunsill
                  23
               . Għalhekk, jenħtieġ li l-punt (f) tal-Artikolu 3(3) tad-Direttiva 2014/53/UE japplika għal dak it-tagħmir tar-radju.
            
            
               (15)Ir-Regolament (UE) 2017/745 tal-Parlament Ewropew u tal-Kunsill
                  24
                jistabbilixxi regoli dwar apparati mediċi u r-Regolament (UE) 2017/746 tal-Parlament Ewropew u tal-Kunsill
                  25
                li jistabbilixxi regoli dwar apparati mediċi dijanjostiċi in vitro. Iż-żewġ Regolamenti (UE) 2017/745 u (UE) 2017/746 jindirizzaw ċerti elementi tar-riskji taċ-ċibersigurtà assoċjati mar-riskji indirizzati mill-punti (d), (e) u (f) tal-Artikolu 3(3) tad-Direttiva 2014/53/UE. Għalhekk, jenħtieġ li t-tagħmir tar-radju li għalih japplika kwalunkwe wieħed minn dawk ir-Regolamenti ma jaqax fil-kategoriji jew fil-klassijiet ta’ tagħmir tar-radju, li jenħtieġ li jkun konformi mar-rekwiżiti essenzjali stabbiliti fil-punti (d), (e) u (f) tal-Artikolu 3(3) tad-Direttiva 2014/53/UE. 
            
            
               (16)Ir-Regolament (UE) 2019/2144 tal-Parlament Ewropew u tal-Kunsill
                  26
                jistabbilixxi rekwiżiti għall-approvazzjoni tat-tip ta’ vetturi, u tas-sistemi u l-komponenti tagħhom. Barra minn hekk, l-objettiv prinċipali tar-Regolament (UE) 2018/1139 tal-Parlament Ewropew u tal-Kunsill
                  27
                huwa li jistabbilixxi u jżomm livell uniformi għoli ta’ sikurezza tal-avjazzjoni ċivili fl-Unjoni. Barra minn hekk, id-Direttiva (UE) 2019/520 tal-Parlament Ewropew u tal-Kunsill
                  28
                tistabbilixxi l-kundizzjonijiet għall-interoperabbiltà tas-sistemi elettroniċi ta’ pedaġġ u għall-faċilitazzjoni tal-iskambju transfruntier ta’ informazzjoni dwar in-nuqqas ta’ ħlas ta’ tariffi tat-triq fl-Unjoni. Ir-Regolamenti (UE) 2019/2144 u (UE) 2018/1139 u d-Direttiva (UE) 2019/520 jindirizzaw l-elementi tar-riskji taċ-ċibersigurtà assoċjati mar-riskji stabbiliti fil-punti (e) u (f) tal-Artikolu 3(3) tad-Direttiva 2014/53/UE. Għalhekk, jenħtieġ li t-tagħmir tar-radju li għalih japplikaw ir-Regolamenti (UE) 2019/2144 u (UE) 2018/1139 jew id-Direttiva (UE) 2019/520 ma jaqax fil-kategoriji jew fil-klassijiet ta’ tagħmir tar-radju, li jenħtieġ li jkun konformi mar-rekwiżiti essenzjali stabbiliti fil-punti (e) u (f) tal-Artikolu 3(3) tad-Direttiva 2014/53/UE.
            
            
               (17)L-Artikolu 3 tad-Direttiva 2014/53/UE jipprevedi rekwiżiti essenzjali li magħhom għandhom jikkonformaw l-operaturi ekonomiċi. Sabiex tiġi ffaċilitata l-valutazzjoni tal-konformità ma’ dawk ir-rekwiżiti, dan jipprevedi preżunzjoni tal-konformità għat-tagħmir tar-radju li jikkonforma mal-istandards armonizzati volontarji li jiġu adottati f’konformità mar-Regolament (UE) Nru 1025/2012 tal-Parlament Ewropew u tal-Kunsill
                  29
                għall-fini tal-espressjoni tal-ispeċifikazzjonijiet tekniċi dettaljati ta’ dawk ir-rekwiżiti. L-ispeċifikazzjonijiet se jikkunsidraw u jindirizzaw il-livell ta’ riskji li jikkorrespondu għall-użu maħsub ta’ kull kategorija jew klassi ta’ tagħmir tar-radju kkonċernati minn dan ir-Regolament.
            
            
               (18)Jenħtieġ li l-operaturi ekonomiċi jingħataw żmien biżżejjed biex jadattaw għar-rekwiżiti ta’ dan ir-Regolament. Għalhekk, jenħtieġ li l-applikazzjoni ta’ dan ir-Regolament tiġi differita. Dan ir-Regolament ma għandux jimpedixxi lill-operaturi ekonomiċi milli jikkonformaw miegħu mid-data tad-dħul fis-seħħ tiegħu.
            
            
               (19)Il-Kummissjoni wettqet konsultazzjonijiet xierqa matul il-ħidma preparatorja tal-miżuri stabbiliti f’dan ir-Regolament u kkonsultat mal-Grupp ta’ Esperti dwar it-Tagħmir tar-Radju, 
            
            
               ADOTTAT DAN IR-REGOLAMENT:
            
            
               Artikolu 1
            
            
               1. Ir-rekwiżit essenzjali stabbilit fil-punt (d) tal-Artikolu 3(3) tad-Direttiva 2014/53/UE għandu japplika għal kwalunkwe tagħmir tar-radju li jista’ jikkomunika fuq l-internet, kemm jekk jikkomunika direttament kif ukoll jekk permezz ta’ kwalunkwe tagħmir ieħor (“tagħmir tar-radju konness mal-internet”).
            
         
         
            
               2. Ir-rekwiżit essenzjali stabbilit fil-punt (e) tal-Artikolu 3(3) tad-Direttiva 2014/53/UE għandu japplika għal kwalunkwe tagħmir tar-radju li ġej, jekk dak it-tagħmir tar-radju jkun kapaċi jipproċessa, skont it-tifsira tal-Artikolu 4(2) tar-Regolament (UE) 2016/679, id-data personali, kif definita fl-Artikolu 4(1) tar-Regolament (UE) 2016/679, jew id-data dwar it-traffiku u d-data dwar is-sit, kif definiti fil-punti (b) u (c) tal-Artikolu 2 tad-Direttiva 2002/58/KE:
            
            
               (a)tagħmir tar-radju konness mal-internet, għajr it-tagħmir imsemmi fil-punti (b), (c) jew (d); 
            
            
               (b)tagħmir tar-radju ddisinjat jew maħsub esklużivament għall-indukrar tat-tfal;
            
            
               (c)tagħmir tar-radju kopert mid-Direttiva 2009/48/KE;
            
            
               (d)tagħmir tar-radju ddisinjat jew maħsub, esklużivament jew mhux esklużivament, biex jintlibes fuq, jitwaħħal ma’, jew jiġi mdendel minn kwalunkwe waħda minn dawn li ġejjin:
            
            
               (i)kwalunkwe parti mill-ġisem tal-bniedem, inklużi r-ras, l-għonq, it-tronk, id-dirgħajn, l-idejn, ir-riġlejn u s-saqajn;
            
            
               (ii)kwalunkwe ħwejjeġ, inklużi x-xedd tar-ras, ix-xedd tal-idejn u x-xedd tas-saqajn, li jintlibsu mill-bnedmin;
            
            
               3. Ir-rekwiżit essenzjali stabbilit fil-punt (f) tal-Artikolu 3(3) tad-Direttiva 2014/53/UE għandu japplika għal kwalunkwe tagħmir tar-radju konness mal-internet, jekk dak it-tagħmir jippermetti lid-detentur jew lill-utent jittrasferixxi flus, valur monetarju jew munita virtwali kif definiti fil-punt (d) tal-Artikolu 2 tad-Direttiva (UE) 2019/713.
            
            
               Artikolu 2
            
            
               1. B’deroga mill-Artikolu 1, ir-rekwiżiti essenzjali stabbiliti fil-punti (d), (e) u (f) tal-Artikolu 3(3) tad-Direttiva 2014/53/UE ma għandhomx japplikaw għat-tagħmir tar-radju li għalih tapplika wkoll waħda mil-leġiżlazzjonijiet tal-Unjoni li ġejjin:
            
            
               (a)ir-Regolament (UE) 2017/745;
            
            
               (b)ir-Regolament (UE) 2017/746.
            
            
               2. B’deroga mill-Artikolu 1(2) u mill-Artikolu 1(3), ir-rekwiżiti essenzjali stabbiliti fil-punti (e) u (f) tal-Artikolu 3(3) tad-Direttiva 2014/53/UE ma għandhomx japplikaw għat-tagħmir tar-radju li għalih tapplika wkoll kwalunkwe waħda mil-leġiżlazzjonijiet tal-Unjoni li ġejjin:
            
            
               (a)ir-Regolament (UE) 2018/1139; 
            
            
               (b)ir-Regolament (UE) 2019/2144; 
            
            
               (c)id-Direttiva (UE) 2019/520.
            
            
               Artikolu 3
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Huwa għandu japplika minn ... [Uffiċċju tal-Pubblikkazzjonijiet, jekk jogħġobkom daħħlu d-data = 30 xahar wara d-data tad-dħul fis-seħħ ta’ dan ir-Regolament].
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 29.10.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Il-konklużjonijiet tal-Kunsill dwar is-sinifikat tal-5G għall-Ekonomija Ewropea u l-ħtieġa li jitnaqqsu r-riskji tas-sigurtà marbuta mal-5G, 
                  https://www.consilium.europa.eu/media/41595/st14517-en19.pdf
                   Il-konklużjonijiet tal-Kunsill dwar is-sinifikat tal-5G għall-Ekonomija Ewropea u l-ħtieġa li jitnaqqsu r-riskji tas-sigurtà marbuta mal-5G 
                  https://www.europarl.europa.eu/legislative-train/api/stages/report/current/theme/connected-digital-single-market/file/cyber-security-package
                   
                  https://www.forbrukerradet.no/siste-nytt/connected-toys-violate-consumer-laws/
                     
                  http://www.beuc.eu/publications/beuc-x-2018-017_cybersecurity_for_connected_products.pdf
               
               
                  
                     (2)
                  
                        B’mod partikolari, dawn huma: (i) ir-Regolament Ġenerali dwar il-Protezzjoni tad-Data (UE) 2016/679 (GDPR), (ii) id-Direttiva 2002/58/KE dwar il-privatezza u l-komunikazzjonijiet elettroniċi (id-Direttiva dwar il-Privatezza Elettronika, ePD), (iii) ir-Regolament (UE) 2019/881, l-“Att dwar iċ-Ċibersigurtà” (CSA), (iv) id-Direttiva (UE) 2019/713 dwar il-ġlieda kontra l-frodi u l-falsifikazzjoni ta’ mezzi ta’ pagament mhux bi flus kontanti, “id-Direttiva dwar il-pagamenti mhux bi flus kontanti”, (v) id-Direttiva 2013/40/UE dwar l-attakki kontra s-sistemi tal-informazzjoni (id-“Direttiva dwar l-attakki ċibernetiċi”), (vi) id-Direttiva (UE) 2016/1148 dwar is-sigurtà tan-networks u tas-sistemi tal-informazzjoni (id-Direttiva NIS) u (vii) ir-Regolament (UE) 910 (2014) dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern (ir-Regolament eIDAS).
               
               
                  
                     (3)
                  
                        
                  https://www.forbrukerradet.no/siste-nytt/connected-toys-violate-consumer-laws/
               
               
                  
                     (4)
                  
                        
                  http://www.beuc.eu/publications/beuc-x-2018-017_cybersecurity_for_connected_products.pdf
               
               
                  
                     (5)
                  
                        Id-Direttiva 2014/53/UE tal-Parlament Ewropew u tal-Kunsill tas-16 ta’ April 2014 dwar l-armonizzazzjoni tal-liġijiet tal-Istati Membri marbuta mat-tqegħid fis-suq ta’ tagħmir tar-radju u li tħassar id-Direttiva 1999/5/KE, ĠU L 153, 22.5.2014, p. 62–106
               
               
                  
                     (6)
                  
                        Ir-Regolament (UE) 2019/2144 tal-Parlament Ewropew u tal-Kunsill tas-27 ta’ Novembru 2019 dwar rekwiżiti tal-approvazzjoni tat-tip għall-vetturi bil-mutur u t-trejlers tagħhom, kif ukoll għas-sistemi, għall-komponenti u għall-unitajiet tekniċi separati maħsubin għat-tali vetturi, fir-rigward tas-sikurezza ġenerali tagħhom u tal-protezzjoni tal-okkupanti tal-vetturi u l-utenti vulnerabbli tat-triq, li jemenda r-Regolament (UE) 2018/858 tal-Parlament Ewropew u tal-Kunsill u li jħassar ir-Regolamenti (KE) Nru 78/2009, (KE) Nru 79/2009 u (KE) Nru 661/2009 tal-Parlament Ewropew u tal-Kunsill u r-Regolamenti tal-Kummissjoni (KE) Nru 631/2009, (UE) Nru 406/2010, (UE) Nru 672/2010, (UE) Nru 1003/2010, (UE) Nru 1005/2010, (UE) Nru 1008/2010, (UE) Nru 1009/2010, (UE) Nru 19/2011, (UE) Nru 109/2011, (UE) Nru 458/2011, (UE) Nru 65/2012, (UE) Nru 130/2012, (UE) Nru 347/2012, (UE) Nru 351/2012, (UE) Nru 1230/2012 u (UE) 2015/166 (ĠU L 325, 16.12.2019, p. 1). 
               
               
                  
                     (7)
                  
                        Ir-Regolament (UE) 2018/1139 tal-Parlament Ewropew u tal-Kunsill tal-4 ta’ Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (ĠU L 212, 22.8.2018, p. 1). 
               
               
                  
                     (8)
                  
                        Id-Direttiva (UE) 2019/520 tal-Parlament Ewropew u tal-Kunsill tad-19 ta’ Marzu 2019 dwar l-interoperabilità tas-sistemi elettroniċi ta’ pedaġġ u l-faċilitazzjoni tal-iskambju transfruntier ta’ informazzjoni dwar in-nuqqas ta’ ħlas ta’ tariffi tat-triq fl-Unjoni, ĠU L 91, 29.3.2019, p. 45.
               
               
                  
                     (9)
                  
                        Ir-Regolament (EU) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data), ĠU L 119, 4.5.2016, p. 1
               
               
                  
                     (10)
                  
                        Id-Direttiva 2002/58/KE tal-Parlament Ewropew u tal-Kunsill tat-12 ta’ Lulju 2002 dwar l-ipproċessar tad-data personali u l-protezzjoni tal-privatezza fis-settur tal-komunikazzjoni elettronika (Direttiva dwar il-privatezza u l-komunikazzjoni elettronika), ĠU L 201, 31.7.2002, p. 37. 
               
               
                  
                     (11)
                  
                        JOIN/2020/18 final 
               
               
                  
                     (12)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys
                   
               
               
                  
                     (13)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys/public-consultation
                   
               
               
                  
                     (14)
                  
                        
                  https://circabc.europa.eu/ui/group/43315f45-aaa7-44dc-9405-a86f639003fe/library/f6e8f574-6864-4350-94bb-1719fe29a6c0?p=1&n=10&sort=modified_DESC
                   
               
               
                  
                     (15)
                  
                        JOIN/2020/18 final
               
               
                  
                     (16)
                  
                        https://ec.europa.eu/info/law/better-regulation/have-your-say/initiatives/2018-Tag%C4%A7mir-tar-radju-konness-mal-internet-u-tag%C4%A7mir-tar-radju-li-jintlibes_mt
               
               
                  
                     (17)
                  
                        (d) il-protezzjoni tan-network, (e) il-protezzjoni tad-data personali u (f) il-privatezza u l-protezzjoni mill-frodi.
               
               
                  
                     (18)
                  
                        ĠU L 153, 22.5.2014, p. 62.
               
               
                  
                     (19)
                  
                        Cybersecurity of 5G networks - EU Toolbox of risk mitigating measures, id-29 ta’ Jannar 2020. https://ec.europa.eu/digital-singlemarket/en/nis-cooperation-group
               
               
                  
                     (20)
                  
                        Id-Direttiva 2009/48/KE tal-Parlament Ewropew u tal-Kunsill tat-18 ta’ Ġunju 2009 dwar is-sikurezza tal-ġugarelli (ĠU L 170, 30.6.2009, p. 1).
               
               
                  
                     (21)
                  
                  
                        Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1). 
                  
               
               
                  
                     (22)
                  
                        Id-Direttiva 2002/58/KE tal-Parlament Ewropew u tal-Kunsill tat-12 ta’ Lulju 2002 dwar l-ipproċessar tad-data personali u l-protezzjoni tal-privatezza fis-settur tal-komunikazzjoni elettronika (Direttiva dwar il-privatezza u l-komunikazzjoni elettronika) (ĠU L 201, 31.7.2002, p. 37). 
               
               
                  
                     (23)
                  
                        Id-Direttiva (UE) 2019/713 tal-Parlament Ewropew u tal-Kunsill tas-17 ta’ April 2019 dwar il-ġlieda kontra l-frodi u l-falsifikazzjoni ta’ mezzi ta’ pagament mhux bi flus kontanti u li tissostitwixxi d-Deċiżjoni Qafas tal-Kunsill 2001/413/ĠAI (ĠU L 123, 10.5.2019, p. 18).
               
               
                  
                     (24)
                  
                        Ir-Regolament (UE) 2017/745 tal-Parlament Ewropew u tal-Kunsill tal-5 ta’ April 2017 dwar apparati mediċi, li jemenda d-Direttiva 2001/83/KE, ir-Regolament (KE) Nru 178/2002 u r-Regolament (KE) Nru 1223/2009 u li jħassar id-Direttivi tal-Kunsill 90/385/KEE u 93/42/KEE (ĠU L 117, 5.5.2017, p. 1). 
               
               
                  
                     (25)
                  
                        Ir-Regolament (UE) 2017/746 tal-Parlament Ewropew u tal-Kunsill tal-5 ta’ April 2017 dwar apparati mediċi dijanjostiċi in vitro u li jħassar id-Direttiva 98/79/KE u d-Deċiżjoni tal-Kummissjoni 2010/227/UE (ĠU L 117, 5.5.2017, p. 176).
               
               
                  
                     (26)
                  
                        Ir-Regolament (UE) 2019/2144 tal-Parlament Ewropew u tal-Kunsill tas-27 ta’ Novembru 2019 dwar rekwiżiti tal-approvazzjoni tat-tip għall-vetturi bil-mutur u t-trejlers tagħhom, kif ukoll għas-sistemi, għall-komponenti u għall-unitajiet tekniċi separati maħsubin għat-tali vetturi, fir-rigward tas-sikurezza ġenerali tagħhom u tal-protezzjoni tal-okkupanti tal-vetturi u l-utenti vulnerabbli tat-triq, li jemenda r-Regolament (UE) 2018/858 tal-Parlament Ewropew u tal-Kunsill u li jħassar ir-Regolamenti (KE) Nru 78/2009, (KE) Nru 79/2009 u (KE) Nru 661/2009 tal-Parlament Ewropew u tal-Kunsill u r-Regolamenti tal-Kummissjoni (KE) Nru 631/2009, (UE) Nru 406/2010, (UE) Nru 672/2010, (UE) Nru 1003/2010, (UE) Nru 1005/2010, (UE) Nru 1008/2010, (UE) Nru 1009/2010, (UE) Nru 19/2011, (UE) Nru 109/2011, (UE) Nru 458/2011, (UE) Nru 65/2012, (UE) Nru 130/2012, (UE) Nru 347/2012, (UE) Nru 351/2012, (UE) Nru 1230/2012 u (UE) 2015/166 (ĠU L 325, 16.12.2019, p. 1).
               
               
                  
                     (27)
                  
                        Ir-Regolament (UE) 2018/1139 tal-Parlament Ewropew u tal-Kunsill tal-4 ta’ Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (ĠU L 212, 22.8.2018, p. 1). 
               
               
                  
                     (28)
                  
                        Id-Direttiva (UE) 2019/520 tal-Parlament Ewropew u tal-Kunsill tad-19 ta’ Marzu 2019 dwar l-interoperabilità tas-sistemi elettroniċi ta’ pedaġġ u l-faċilitazzjoni tal-iskambju transfruntier ta’ informazzjoni dwar in-nuqqas ta’ ħlas ta’ tariffi tat-triq fl-Unjoni (ĠU L 91, 29.3.2019, p. 45).
               
               
                  
                     (29)
                  
                        Ir-Regolament (UE) Nru 1025/2012 tal-Parlament Ewropew u tal-Kunsill tal-25 ta’ Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (ĠU L 316, 14.11.2012, p. 12).